《顷在杭叔骥以离湖日见怀诗相遗舟中无事取而》
宋代·赵蕃

江南千万山，何许为吾栖。
深林与丰草，本自麋鹿宜。
长安冠盖场，谁识杜拾遗。
日赴郑老饭，未救方朔饥。
如我何如人，飘然亦天涯。
买舟今日归，已恨作计迟。
山川旧曾经，所至皆依依。
共载得王蔡，何乐其如之。
但恨诗豪人，先我浮春溪。
眼中清绝处，收拾随以西。
遂令我笔端，失去温润姿。
衢州法曹君，句成亦多奇。
会当一快读，遣此别后思。
人生离合间，可喜更可悲。
但泛石室酒，万事端能齐。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。